b'\n_START_ARTICLE_\nLuna 16\n_START_SECTION_\nTeht\xc3\xa4v\xc3\xa4\n_START_PARAGRAPH_\nLuna 16 laukaistiin Kuuta kohti 12. syyskuuta 1970 kello 13.25.53 UTC. Se saavutti kiertoradan 111 kilometrin korkeudella Kuun pinnasta 17. syyskuuta. T\xc3\xa4ll\xc3\xa4 kiertoradalla luotain tutki Kuun vetovoimaa. Luotaimen periapsis muutettiin 18. syyskuuta ja 19. syyskuuta tapahtuneilla kiertoratakorjauksella 15,1 km:n korkeuteen. Luotaimen ollessa periapsiksessa 20. syyskuuta kello 05.12 UTC sen p\xc3\xa4\xc3\xa4jarrumoottori k\xc3\xa4ynnistettiin, ja n\xc3\xa4in aloitettiin laskeutuminen Kuun pinnalle. Kuusi minuuttia my\xc3\xb6hemmin luotain laskeutui pehme\xc3\xa4sti kohdealueelleen Hedelm\xc3\xa4llisyyden mereen (Mare Fecunditatis). T\xc3\xa4m\xc3\xa4 oli ensimm\xc3\xa4inen Kuun y\xc3\xb6n aikana tehty laskeutuminen. P\xc3\xa4\xc3\xa4laskeutumismoottori sammui 20 metrin korkeudessa ja apulaskeutumismoottorit 2 metrin korkeudessa. T\xc3\xa4ll\xc3\xb6in luotaimen nopeus oli 2,4 m/s._NEWLINE_Alle tunnin kuluttua laskeutumisesta automaattinen pora tunkeutui Kuun pintaan ker\xc3\xa4t\xc3\xa4kseen kivin\xc3\xa4ytteen. Porattuaan seitsem\xc3\xa4n minuuttia pora saavutti 35 senttimetrin syvyyden ja nosti n\xc3\xa4ytteen luotaimen nousuvaiheessa olleeseen pieneen py\xc3\xb6re\xc3\xa4\xc3\xa4n paluukapseliin._NEWLINE_Luotaimen oltua 26 tuntia ja 25 minuuttia Kuun pinnalla, 21. syyskuuta kello 07.34 UTC, laukaistiin sen nousuvaihe pois Kuun pinnalta. Luotaimen alaosa j\xc3\xa4i Kuuhun tutkimaan sen l\xc3\xa4mp\xc3\xb6tilaa ja s\xc3\xa4teilyoloja. Kolme p\xc3\xa4iv\xc3\xa4\xc3\xa4 my\xc3\xb6hemmin paluukapseli sy\xc3\xb6ksyi Maan ilmakeh\xc3\xa4\xc3\xa4n nopeudella 11 kilometri\xc3\xa4 sekunnissa. Kapseli laskeutui 24. syyskuuta 1970 laskuvarjon avulla noin 80 kilometri\xc3\xa4 kaakkoon Dzhezkazganin kaupungista Kazakstanissa kello 05.25 UTC._NEWLINE_Tumman basalttin\xc3\xa4ytteen tutkimus ilmaisi sen muistuttavan hyvin l\xc3\xa4heisesti n\xc3\xa4ytteit\xc3\xa4, jotka yhdysvaltalaisen Apollo 12:n miehist\xc3\xb6 oli Kuusta hakenut._NEWLINE_Luna 16 oli virstanpylv\xc3\xa4s Neuvostoliitolle sen avaruustutkimusohjelmassa, sill\xc3\xa4 se suoritti ensimm\xc3\xa4isen t\xc3\xa4ysin automaattisen n\xc3\xa4ytteidenhaun Kuusta.'